Základná škola s materskou školou Sama Vozára Hrachovo

**Správa o výchovno-vzdelávacej činnosti,**

**jej výsledkoch a podmienkach v šk. roku 2019/2020**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**a) Údaje o škole**

1. Názov školy: Základná škola s materskou školou Sama Vozára Hrachovo
2. Adresa školy: Železničná č. 26 980 52 Hrachovo
3. Telefónne čísla: ZŠ: 0911 400 215,

Mobil: 0905716499

MŠ: 0911 400 214

4. Internetové spojenie a elektronické spojenie: [zs.samavozara@gmail.com](mailto:zs.samavozara@gmail.com)

www. zssamavozara.edupage.org

5. Zriaďovateľ školy: Obec Hrachovo, ul. Mieru 35, 980 52 Hrachovo

tel. 047 5695126

6. Vedúci zamestnanci školy: 1. Mgr. Rastislav Bálint, riaditeľ školy

2. Mgr. Renáta Kýpeťová, zást. riad. školy

3. Ľubica Števáková, zást. riad. pre MŠ

4. Oľga Kochanová, vedúca škol. jedálne

7. Rada školy: 1. Mgr. Z. Novosadová, predseda RŠ (učiteľka**)**

2. M. Drugdová (učiteľka MŠ)

3. O. Kochanová (nepedagogickí pracovníci)

4. M. Vetrák (za rodičov)

5. M. Šusteková (za rodičov)

6. V. Liptáková (za rodičov)

7. E. Fazekašová (za rodičov )

8. I. Valentová (za zriaďovateľa)

9. Ing. M. Kochan (za zriaďovateľa)

10. JUDr. Z. Kederová (za zriaďovateľa)

11. O. Vetrák (za zriaďovateľa)

V ZŠ pracuje jedno metodické združenie, v ktorom sú zaradené učiteľky roč. 1.-4. ako aj vychovávateľka ŠKD. Vedúcim MZ bola Mgr. Adriána Mareková

Učiteľky MŠ pracujú vo vlastnom MZ .

V ročníkoch 5.-9. sú vytvorené a pracujú celkom 3 predmetové komisie:

PK pre vzdelávaciu oblasť Jazyk a komunikácia, Človek a spoločnosť (vedúca Mgr.Račáková)

PK pre vzdelávaciu oblasť Matematika a práca s informáciami, Človek a príroda

(vedúca Mgr. Novosadová)

PK pre vzdelávaciu oblasť Umenie a kultúra, Zdravie a pohyb, Človek a svet práce

(vedúca Mgr. Petříčková)

Ako poradný orgán ďalej slúžilo pravidelné zasadnutie vedenia školy (gremiálna porada), viaceré komisie (napr. pre riadenie súťaže o najlepšieho žiaka školy, komisia BOZ, komisia pre prípravu osláv, pre výzdobu školy...), projektové tímy, ale aj žiacky parlament, ktorý pracuje veľmi systematicky pod vedením p. uč. Novosadovej.

Na riadení školy sa významne podieľajú zasadnutia pedagogickej rady a pracovné porady.

**b) Údaje o počte žiakov školy**

Podľa výkazu o ZŠ k 15.9.2019 školu navštevovalo 168 žiakov v 9. triedach (z toho 80 žiakov v piatich triedach v roč. 1.-4. a 88 žiakov v ročníkoch 5 - 9). V dvoch triedach MŠ bolo celkom 38 detí vo veku od 2 do 6 rokov. Dve oddelenia ŠKD navštevovalo celkom 50 žiakov. V priebehu šk. roku došlo k  zmenám v počte žiakov Z titulu presťahovania sa do iných sídiel odišli celkovo

4 žiaci. V MŠ bol počet deti ustálený. V ŠKD počas roka bol stav tak isto ustálený.

**c) Pre šk. rok 2020-2021** zapísali rodičia do 1. ročníka celkom 17 žiakov, z toho jeden žiak bude navštevovať školu v zahraničí. Je to výrazne nižší počet v porovnaní s predchádzajúcim rokom. Stále sa výrazne však prejavuje nepriaznivý demografický vývoj z posledných rokov, ale aj rodičia, ktorí cestujú za prácou do Rim. Soboty si v niektorých prípadoch berú dieťa so sebou a navštevujú školy v Rim. Sobote.

**d) V šk. roku 2019-2020** končilo školskú dochádzku v našej ZŠ celkom 19 žiakov . Z toho jeden žiak končí povinnú školskú dochádzku v siedmom a jeden vo ôsmom ročníku. Na stredných odborných školách v 4-roč. štúdiu budú pokračovať 8 žiaci, Ďalší 4 žiaci boli prijatí na štúdium v trojročnom učebnom odbore. Na športové gymnázium odišiel jeden žiak a v 7. a 8.roč. ukončili dvaja žiaci povinnú školskú dochádzku a pokračujú na dvojročnom štúdiu. V päťročnom štúdiu sú 3 žiaci.

**e) Údaje o výsledkoch hodnotenia a klasifikácie žiakov**

Z celkového počtu 164 žiakov pri klasifikácii na konci šk. roku prospelo 163 žiakov čo je 99%. Jeden žiak (z deviateho ročníka) študujúci v zahraničí sa nedostavil na preskúšanie a nebude klasifikovaný a celkové jeho hodnotenie je „neprospel“ .

V ročníkoch 1.-9. prospeli všetci žiaci okrem uvedeného žiaka deviateho ročníka. Tento žiak zároveň ukončil povinnú školskú dochádzku. Uvedené štatistické výsledky nie je možné porovnať s predchádzajúcim rokom, pretože od 16. marca nastal v školstve mimoriadny stav a výchovno-vzdelávacia činnosť bola prerušená v čase od 16.3.2020 do 31.5.2020.

Prospech žiakov

|  |  |  |  |  |
| --- | --- | --- | --- | --- |
| **Trieda** | **Počet** | **Prospeli** | **Neprospeli** | **Neklasifikovaní** |
| **I.A** | 15 | 15 | 0 | 0 |
| **I.B** | 13 | 13 | 0 | 0 |
| **II.** | 21 | 21 | 0 | 0 |
| **III.** | 14 | 14 | 0 | 0 |
| **IV.** | 15 | 15 | 0 | 0 |
| **V.** | 19 | 19 | 0 | 0 |
| **VI.** | 17 | 17 | 0 | 0 |
| **VII.** | 15 | 15 | 0 | 0 |
| **VIII.** | 18 | 18 | 0 | 0 |
| **IX.** | 17 | 16 | 1 | 0 |

Aj tento rok bola frekvencia skúšania formou testov vyššia , no vynaložené úsilie stále neprináša želané výsledky a to najmä vo výstupných testoch, ktoré v mnohých prípadoch zaostávajú za výkonovými štandardami. Tento fakt potvrdili aj výsledky celoslovenského testovania piatakov, Ktoré sa uskutočnilo 20. novembra 2019 v rámci ktorého naši piataci dosiahli zo slovenského jazyka o 16 % horší výsledok ako bol celoslovenský priemer 64,8% -48,3% a  z matematiky o 8,2% horší priemer ako bol celoslovenský priemer /M -63,4% - 55,2%/. Keďže išlo o výrazné zhoršenie výsledkov oproti minulému roku zo SJ aj matematiky, na zasadnutí MZ sa prijali adekvátne opatrenia na zlepšenie daného stavu, vypracovala sa javová analýza. Uvedené čísla dokladujú, že tento rok sme mali v piatej triede prospechovo podpriemerných až slabých žiakov Testovanie deviatakov malo prebehnúť 1. apríla, vzhľadom na mimoriadny stav sa neuskutočnilo.

Potešiteľné v uplynulom roku bolo, že učitelia sa usilovali dotvárať školský vzdelávací program a aj ho napĺňať. Badateľné úsilie bolo možné vidieť pri formovaní predpísaných kompetencii žiakov, ako aj snaha využívať moderné technológie pri vyučovaní.

Na prospech žiakov mala vplyv aj šk. dochádzka. Táto sa v porovnaní s predchádzajúcim rokom mierne zlepšila o 0,6% a dosiahla úroveň 82,56%).

V tomto smere boli opäť úspešnejší žiaci prvého stupňa a osobitne žiaci tretieho ročníka, ktorí dosiahli 48,76 vymeškaných hodín na žiaka. Na opačnom póle figurujú opäť žiaci deviateho ročníka, ktorí pri počte len 17 žiakov dosiahli neuveriteľné číslo 2182 vymeškaných hodín a 136,37 hodín na žiaka, čo je síce o 822 hodín menej ako minuloročný rekord, napriek tomu je to alarmujúce číslo.

Katastrofálne dopadla neospravedlnená absencia na jedného žiaka /v priemere 2,29 hod. na žiaka čo je o 0,22 hodiny menej oproti minulému roku. Trend prísnejších pravidiel a minimálnej tolerancie vymeškávania vyučovacích hodín bude naďalej pokračovať. Ôsma trieda s 9,05 neospravedlnenými hodinami na žiaka túto štatistiku vedie.

Naši žiaci vymeškali v priemere 76,4 hodín na žiaka, kde najvyšší počet ospravedlnených hodín bol zapríčinený návštevou lekára.

Tento rok došlo síce štatisticky k významnému zníženiu vymeškanej dochádzky, čo však bolo dané aj tým, že dochádzka bola počítaná do 16.3.2020. Naďalej však budeme intenzívne pracovať na podchytení a lepšej spolupráce s problémovými rodinami a tým zlepšení dochádzky.

**Dochádzka žiakov za celý školský rok**

### Dochádzka žiakov

|  |  |  |  |  |  |  |  |
| --- | --- | --- | --- | --- | --- | --- | --- |
| **Trieda** | **Počet** | **Zamešk. hod.** | **Zam. na žiaka** | **Ospravedlnené** | **Ospr. na žiaka** | **Neospravedlnené** | **Neosp. na žiaka** |
| **I.A** | 15 | 824 | 54,9 | 824 | 54,9 | 0 | 0,00 |
| **I.B** | 14 | 853 | 60,9 | 743 | 53,1 | 110 | 7,8 |
| **II.** | 21 | 1297 | 61,76 | 1297 | 61,76 | 0 | 0 |
| **III.** | 14 | 634 | 48,76 | 48,34 | 117,60 | 5 | 0,38 |
| **IV.** | 15 | 1053 | 70,2 | 1038 | 69,2 | 15 | 1 |
| **V.** | 19 | 1293 | 68,05 | 1224 | 64,42 | 69 | 3,63 |
| **VI.** | 17 | 1903 | 111,9 | 1903 | 111,9 | 0 | 0 |
| **VII.** | 15 | 1197 | 79,8 | 1193 | 79,53 | 4 | 0,26 |
| **VIII.** | 18 | 1357 | 75,38 | 1194 | 66,33 | 163 | 9,05 |
| **IX.** | 17 | 2182 | 136,37 | 2162 | 135,12 | 20 | 1,25 |

Okrem záškoláctva nám robilo veľké starosti aj správanie sa niektorých našich žiakov, ba aj celých tried. Ak si pri hodnotení správania zoberieme na pomoc štatistiku, tak z nej vyplýva, že tu sme dosiahli lepší výsledok ako po minulé roky. Znížil sa počet znížených známok zo správania

na celkovo 2 žiakov, obidvaja mali zníženú známku na druhý stupeň. Musím konštatovať, že správanie žiakov v celkovom hodnotení je lepšie. Pozitívom aj v tomto roku je tiež to, že z udelených výchovných opatrení prevyšujú pochvaly (28 tr. uč. a 2 riad. školy) nad represívnymi opatreniami, ktoré v druhom polroku neboli udelené.

Hoci tieto výsledky nám dávajú pocit k spokojnosti, musíme neustále pokračovať a nepoľavovať v nastúpenom trende.

Niektorí žiaci si permanentne neplnia základné školské povinností, často porušovali vnútorný poriadok vulgárnym vyjadrovaním, poškodzovaním školského majetku, či majetku spolužiakov, agresivitou voči spolužiakom, neslušným správaním sa voči učiteľom. Šikanu sme tento rok riešili v spolupráci s rodičmi žiaka, ktorí mali pocit, že ich dieťa je vyčleňované z kolektívu. Akékoľvek náznaky šikany sa snažíme riešiť už v zárodku ale uvedomujeme si, že sa môže kedykoľvek vyskytnúť. Naďalej sa snažíme voči negatívnemu správaniu žiakov počas celého roka bojovať nielen represiou, ale hlavne prevenciou, ako napr. aj výchovnými koncertmi a tiež kvalitnejšou triednickou prácou.

Priestupky žiakov voči školskému poriadku sme sa snažili riešiť zásadne v spolupráci s rodičmi. Žiaľ niekedy táto spolupráca najmä zo strany rodičov zlyhávala. To sa prejavilo napríklad v ignorovaní pozvania zo strany tried. učiteľov, alebo aj v slabej účasti na zasadnutí rodičovského združenia. Škole sa podarilo tento rok doplniť kamerový systém o ďalších 5 kamier, čo malo výrazný vplyv na zníženie vandalizmu na škole.

Najčastejšie problémy sa v tomto smere vyskytovali u žiakov VIII. a IX. triedy.

V týchto triedach sa vyskytlo veľké množstvo porušení školského poriadku a denno-denne bolo

potrebné výchovne riešiť situáciu.

**g) Údaje o počte zamestnancov**

V šk. roku 2019-2020 pracovalo:

1. v MŠ 4 učiteľky, 1 upratovačka kumulovaná s výdajom stravy

2. v ŠKD 2 vychovávateľky v dvoch oddeleniach ( 1 vych. na 0,55 pracovný úväzok)

3. v ŠJ 1 vedúca ŠJ + 2 kuchárky+0.80 pom. sila v kuchyni+ pomocná sila financovaná úradom

práce RS.

4. v ZŠ 13 pedagógov na celý úväzok a 3 učitelia externisti na dohodu (náb.výchova-3h.,

fyzika- 6h., špec. pedadóg-2h.)

3 upratovačky, 1 školník – údržbár a kurič

1 hospodárka, účtovníčka

Z uvedeného vyplýva, že škola mala 22 pedagógov a 10 nepedagogických zamestnancov.

21 pedagógov malo požadované vzdelanie a spĺňalo kvalifikačné predpoklady, vychovávateľka v šk klube si doplnila kvalifikačné predpoklady v máji 2020. Odbornosť vyučovania jednotlivých predmetov bola v ročníkoch 1.-4. 98%, kde sa neodborne vyučovalo INF.

V ročníkoch 5.-9. 90%, keď INF, HUV, VYV a THD, sa vyučovali neodborne. To je zlepšený stav oproti minulému roku. Z hľadiska celkového zloženia pedagógov je 10% vo veku nad 50 rokov. Ženy majú prevahu, keď v pracovnom kolektíve predstavujú 85% zastúpenie.

**h) Údaje o ďalšom vzdelávaní pedagogických zamestnancov školy**

V súlade s vládnymi a rezortnými dokumentmi, osobitne s ustanoveniami Zákona o pedagogických pracovníkoch, ako aj Zákona o ďalšom vzdelávaní pedagogických pracovníkov sme v šk. roku 2019-2020 kládli veľký dôraz na vzdelávanie našich pedagógov a vedúcich pracovníkov. Na začiatku kalendárneho roka 2020 sme si vypracovali a schválili osobitný plán kontinuálneho vzdelávania pedagogických pracovníkov, v ktorom si našli miesto všetci. Naši pedagógovia sa zúčastňovali v prvom polroku tematického vzdelávania pre výchovných poradcov, vedúcich predmetových komisii, vedúcich projektov, koordinátorov enviromentálnej výchovy, výchovy k manželstvu a rodičovstvu, protidrogovej výchovy. Napriek tomu, že by sme mali záujem o vybrané programy vzdelávania (napr. čitateľská, finančná gramotnosť), MPC B. Bystrica ich tento rok ponúkala v obmedzenej miere a od marca už nebola možnosť zúčastniť sa akéhokoľvek vzdelávania z dôvodu uzavretia škôl.

Vedúci pracovníci absolvovali jedno školenie týkajúceho sa čitateľskej gramotnosti na prvom stupni. Okrem uvedených foriem prebiehalo vzdelávanie aj metodickými orgánmi školy.

**i)Údaje o aktivitách a prezentácii školy na verejnosti**

Školský rok 2019-2020 sa niesol v znamení úsilia zdarne zabezpečiť prípravu a realizáciu

reformy vyučovania vo všetkých ročníkoch podľa školského vzdelávacieho programu, rešpektujúc nový štátny vzdelávací program. V uplynulom roku sme pokračovali v realizovaní ŠkVP v materskej škole i v školskom klube detí. Opätovne sme novelizovali niektoré vnútorné predpisy školy.

V práci školy sme rešpektovali príslušnú legislatívu i POP MŠ SR na školský rok 2019-2020.

Napriek tomu, že Plán práce školy nepatrí medzi povinnú pedagogickú dokumentáciu, naša škola

ho vypracovala aj tento rok a ktorého organickou súčasťou boli plány práce MŠ a ŠKD ako aj plán

výchovného poradenstva.

Ani tento rok sme nepociťovali závažnejšie problémy s nedostatkom učebníc, učebných textov a metodického materiálu no napriek tomu  učitelia aj na úkor svojho voľného času prácne hľadali inovatívne materiály, pripravovali pre žiakov pomôcky.

Naša škola žila počas celého školského roku činorodým životom tak v rámci školy, ako aj v obci,

resp. v ďalších obciach obvodu a dávala o sebe vedieť aj v iných školách nášho regiónu.

Pre obec pripravili naši učitelia spolu so žiakmi viaceré kultúrne podujatia. Z epidemiologických dôvodov sme nemohli pripraviť program v rámci mesiaca úcty k starším /rozhlasová relácia, kultúrny program, pozdravy/ku Dňu matiek /kultúrny program, pozdravy/. Uskutočnil sa však program k Vianociam, aj tento rok sme zorganizovali Beh ulicami Hrachova, kvíz o obci Hrachovo.

Taktiež sme nemohli uskutočniť ďalší kvíz s tematikou druhej svetovej vojny.

Propagácii školy a obce poslúžila aj finančná zbierka v akcii Deti deťom, keď v predvianočnom

čase sme finančne prispeli slabozrakým deťom v Levoči sumou 105 €.

Ďalej sa neuskutočnili tieto plánované súťaže a aktivity pre deti:

Zlatý slávik, streleckú a dopravnú súťaž, O Vozárovo zlaté pero, English Star, Šk. olympiáda,

Deň Zeme, Deň vody.

Dobré meno škole i obci organizovaním okresných, krajských i celoslovenských súťaží, ako aj

dobrým umiestnením žiakov robil bedmintonový oddiel pod vedením p.uč. Kedera. Dobrú službu škole a aj jej sídlu robí pravidelne aktualizovaná webová stránka školy.

**j/ Údaje o projektoch do ktorých je škola zapojená**

Škola je už tradične zapojená do celoštátneho projektu **škôl podporujúcich zdravie**. V rámci tohto projektu sme plnili realizačný plán na šk. rok 2019-2020. Uskutočnilo sa množstvo aktivít v rámci Svetového dňa zdravia, , Európskeho dňa boja proti drogám,. Aj tento rok sa uskutočnil aj projekt „**Bocianie hniezda**“. Úspešne sme pokračovali v práci na projektoch „Prevencie drogových závislostí“, finančnej gramotnosti. Pochváliť sa môžeme aj pokračovaním a úspešnou realizáciou vlastných projektov, akými sú „**Legomajster**“, „**Od srdca k srdcu**“, „**Samo Vozár**“. Celoročná súťaž „**O najlepšieho žiaka školy**“ sa tento rok tak isto nevyhodnotila.

Projekt „Samo Vozár“ je dlhodobý projekt. Má širší záber a obsahuje všetky aktivity venované na počesť básnika a národovca, ktorého meno nesie škola. Žiaci sa starajú o jeho hrob, o pamätnú tabuľu, dokumentujeme všetko to, čo sa dá o jeho živote a diele zistiť. Organizujeme súťažnú prehliadku vo vlastnej literárnej tvorbe pod názvom „O Vozárovo zlaté pero“.

Projekt „Legomajster každý rok v máji mal vyvrcholiť školskou súťažou, ktorú organizuje naša škola. Bohužiaľ ani táto súťaž sa neuskutočnila. Projekt „Od srdca k srdcu“, ktorý sleduje prehlbovanie citovej výchovy a formovania emocionálnej zrelosti žiakov je zapojený celý pedagogický zbor. Je to dlhodobý projekt a zahŕňa veľké množstvo aktivít v rámci výchovno-vzdelávacieho procesu, ale aj mimotriednych aktivít.

Tento rok sa nám opäť podarilo zapojiť do projektu Čerstvé hlavičky. Bola prehodnotená stratégiu a poverili sme konkrétnymi úlohami jednotlivých zodpovedných učiteľov.

**k) Údaje o výsledkoch inšpekčnej činnosti vykonanej štátnou školskou**

**inšpekciou v škole**

V šk. roku 2019-2020 vykonala štátna školská inšpekcia v novembri komplexnú inšpekčnú činnosť a jej výsledná správa sa nachádza na riaditeľstve školy.

**l) Údaje o priestorových a materiálno-technických podmienkach školy**

Priestorové podmienky pre MŠ sa aj vďaka pomoci zriaďovateľa vylepšili a sú na veľmi dobrej úrovni. Zlepšili sa podmienky pre ŠKD zabezpečením pomôcok a zabezpečením nevyhnutných opráv a nákupe drobnej techniky a predovšetkým obnove nábytku. Bolo naplánované zakúpenie novej vzduchotechniky, z dôvodu výpadku podielových daní u zriaďovateľa sa tento nákup presúva na budúci rok.

Jedenásť učební je kompletne vybavených interaktívnou tabuľou, počítačom a dataprojektorom a postupne sa obnovujú. Celá škola je pokrytá kvalitným a rýchlym WiFi pripojením. Ministerstvo školstva nám dodalo techniku na rozšírenie pokrytia školy internetom z programu EDUNET. V tomto roku sa podarilo z vlastných prostriedkov školy vymeniť hlavné vchodové dvere na škole.  Naďalej zostáva ešte doriešiť  zateplenie budovy, riešiť havarijný stav vonkajšej vetvy vodovodu, výmenu kotlov.

Naďalej bude potrebné dokončiť opravu požiarneho schodišťa na budove školy.

Aj v tomto roku sa dokúpili viaceré učebné pomôcky pre MŠ, ŠKD. Tak isto do školskej knižnice nám pribudli hodnotné knihy, z väčšej časti sponzorsky .

Zainvestovalo sa opäť do vybavenia učební, zakúpili sa tri nábytkové skrine do 1 učebni. Tak isto sa obnovil nábytok u zástupkyne školy, ktorý už nevyhovoval. Naďalej je však potrebné postupne vynovovať zastarané technické vybavenie a pomôcky pre modernú výučbu.

1. **Údaje o finančnom a hmotnom zabezpečení výchovno-vzdelávacej činnosti školy**

V zmysle metodického usmernenia č. 10/2006 R MŠ SR z 25.3.2006 obsahuje toto hodnotenie priložená správa o hospodárení za rok 2019.

1. **Cieľ, ktorý si škola určila v koncepčnom zámere rozvoja školy a jeho plnenie**

Škola sa drží vytýčenej strategickej línie: pri hodnotení škôl v rámci porovnateľných

vidieckych škôl patriť medzi najlepšie. Napriek tomu, že vynakladáme enormné úsilie, nie vždy sa nám darí tento cieľ plniť. Našou súčasnou slabinou je nedostatok učiteľov s požadovanou aprobáciou, hlavne výchovných predmetov. Ďalším problémom je zastaraná, nezateplená a nevzhľadná budova. Tento problém sme aspoň z časti eliminovali výmenou okien na celej škole. Tento aspekt niektorých rodičov odrádza od zápisu detí na našu školu. Je pravda, že o našej škole sa vie . Na tom má aj zásluhu webová stránka školy, ale aj aktivity našich učiteľov v projektoch, ale hlavne dobré výsledky našich žiakov v súťažiach a olympiádach. Robíme všetko preto, aby sme si naďalej zaslúžili niesť čestný názov ZŠ s MŠ Sama Vozára Hrachovo.

Z koncepcie rozvoja školy bol kľúčový rozvoj analytického myslenia, schopnosti tvorivo a kriticky riešiť problémy, pracovať s modernými informačnými technológiami. Na vyučovaní presadzujeme tvorivosť žiakov bez zbytočného memorovania. Treba si však uvedomiť, že tento proces je dlhodobý a je potrebné zmeniť aj myslenie učiteľov. Ďalším kľúčovým bodom je rozvoj komunikačných zručností a čitateľskej gramotnosti, ktorý sa nám nedarí celkom napĺňať, napriek moderným pomôckam a technike. To však súvisí s už spomínanou absentujúcou spoluprácou školy a rodiča.

Radi konštatujeme, že sa nám darí napĺňať koncepcia v oblasti poskytovania širokej ponuky pre prácu v záujmových krúžkoch i bohatú škálu mimotriednych aktivít. V uplynulom šk. roku sme na škole vytvorili celkom 9 záujmových krúžkov, využité boli všetky, v ktorých pracovalo celkom 131 žiakov, čo je 84% žiakov školy.

1. **Oblasti, v ktorých škola dosahuje dobré výsledky a v ktorých sú nedostatky**

Naši učitelia pripravili pre žiakov obrovské množstvo podujatí a aktivít, ktoré možno začleniť do jednotlivých oblastí:

Humanitná a spoločensko – vedná oblasť

V okresnej geografickej olympiáde sme získali v kategórií žiakov 9. ročníka prvé a tretie miesto. Významne sú zastúpené literárne súťaže s vlastnou tvorbou, tento šk. rok sme sa zúčastnili len súťaže Fašiangy na Gemeri a Dobšinského rozprávkového Gemera(vlastná tvorba), kde E. Bálintová sa umiestnila na druhom mieste. Vydareným podujatím bol aj Deň EU. S veľkým záujmom a dobrým ohlasom sa stretli mnohé ďalšie podujatia akými boli: Pasovanie prvákov za žiakov školy, detský karneval, súťaže Vianočná vločka, Vianočný bazár, Hallowenské tekvice, Kvíz o Hrachove, Marec – mesiac knihy. Ďalšie aktivity si pripravili triedne kolektívy. Sme veľmi radi, že pokračuje náš školský časopis Dynamika tento rok však z objektívnych príčin nevyšiel. Veľmi pravidelne a úspešne pracoval žiacky parlament pod vedením p. učiteľky Novosadovej.

Tento rok sme nevyhodnotili 23. ročník našej celoročnej školskej súťaže O najlepšieho žiaka školy.

Naši žiaci sa zapojili aj do prehliadky literárnych talentov Zlatá krajina, ktorej sa zúčastnili 5 žiaci.

Prírodovedná oblasť

Veľmi úspešnou a už tradičnou je naša súťaž Legomajster, ktorú sme už po dvadsiaty raz pripravili pre školy z celého okresu. Žiaľ, opäť pre uzatvorenie škôl sme ho neuskutočnili.

Naši žiaci sa zapojili do viacerých súťaží a predmetových olympiád. Zapojili do celoslovenskej súťaži i Bobor, kde naša 1 žiačka dosiahla 91 percentilu a jedna žiačka 79 percentilu a získali diplom. Pod vedením p. uč. Novosadovej sme sa zapojili aj do medzinárodnej súťaže Matematický klokan, ktorý sa uskutočnil po 23. krát. Oficiálne výsledky budú zverejnené až v septembri.

Matematická pytagoriáda je súťaž, ktorej cieľom je podchytiť záujem o matematiku ako vyučovací predmet pre širšiu populáciu 9 až 14-ročných žiakov základných škôl. Uskutočnilo sa len školské kolo v počte 34 žiakov.

Z ďalších aktivít treba spomenúť okresnú matematickú olympiádu /5 zapojení žiaci, Expert/24 žiakov/ a Všedkovedko /16 žiakov/, kde výborné výsledky dosiahli. N. Godavcová, P. Lacko, M. Kúdela v kategórií Všetkovedko a E. Bálintová v kategórií Expert.

Oblasť športu

Zúčastnili sme sa oblastného kola vo futsale, kde naši žiaci obsadili pekné 3. miesto.

Zúčastnili sme sa krajského kola halového viacboja všestranosti, kde sme postúpili na majstrovstvá Slovenska v Liptovskom Mikuláši. Žiak deviateho ročníka Pavel Kochan odsadil pekné 5. miesto.

Už tradične sme boli úspešní v bedmintone jednak organizovaním početných súťaži /aj celoslovenských/, ako aj viacerými peknými umiestneniami od okresnej až po celoslovenskú úroveň. V októbri sa uskutočnilo celoslovenské testovanie pohybových zručností žiakov 1. ročníka. Testovanie odhalilo mierne zlepšený fyzický stav našich najmenších detí.

Našou stále slabou stránkou je oblasť najmä z cudzích jazykov, slovenského jazyka a z matematiky. Tento rok sa to prejavilo opätovne podpriemerne napísanými testami T5, ktoré boli horšie ako minulý školský rok. Stálym faktorom týchto výsledkov je tiež slabšia čitateľská gramotnosť našich žiakov. Je to problém, s ktorým zápasíme už dlhšie a máme ho vytýčený ako strategický cieľ koncepcie školy. Zaoberáme sa ním na rokovaní predmetových komisii metodického združenia i na zasadnutí pedagogických rád. Aj inovovaný školský vzdelávací program sme posilnili o vyučovanie slovenského jazyka i cudzích jazykov, ale aj matematiky.

Ďalším problémom, ktorý nám naďalej spôsobuje veľké starosti je negatívne správanie sa žiakov. Napriek opätovne zlepšenej situácií v uplynulom šk. roku dochádzalo k úmyselnému poškodzovaniu majetku spolužiakov, školy, ale aj obce. Stretli sme sa s prípadmi krádeži( čoraz ojedinelejších), bitiek a šarvátok. Narastá však arogantné až drzé vystupovanie voči učiteľom v mnohých prípadoch podporované rodičmi detí. Tento rok sme zaznamenali šikanu v psychickej forme. Vyvíjame pritom v spolupráci s príslušnými  inštitúciami rozsiahlu prevenčnú činnosť, ale aj patričnú represiu. V tomto smere stále zaostáva spolupráca s rodičmi žiakov, ktorá sa však zlepšuje.

1. **Úspešnosť školy z hľadiska úspešnosti prijímania žiakov na ďalšie**

**štúdium**

Väčšina stredných škôl v prijímacom pokračovaní naďalej prehliada výsledky žiakov pri testovaní v 9. triede. Môžeme konštatovať, že všetci naši absolventi boli rozmiestnení na stredných školách presne podľa svojich predstáv. Platí to najmä o splnení si predstáv žiakov o tom, na ktorú školu chcú ísť, ale aj o plnení spoločenskej objednávky. Veríme, že tak ako v predchádzajúcich rokoch i teraz úspešne obhája dosahované výsledky i v štúdiu na stredných školách.

**2. Ďalšie informácie**

Správa o dosiahnutých výsledkoch v materskej škole a v školskom klube detí, ktoré

sú organickou súčasťou našej školy, tvorí vždy prílohu k výročnej správe. Správa o priebehu vyučovania počas uzatvorenia škôl od 16. marca je súčasťou správy o výchovno-vzdelávacej činnosti ako príloha.

**Spolupráca školy s rodičmi, radou školy a inými inštitúciami.**

Nepodarilo sa nám zlepšiť účasť rodičov na celoškolských zasadnutiach ZRŠ a to aj napriek osobným výzvam i listom, napriek tomu môžeme pozitívne hodnotiť spoluprácu s celoškolským výborom združenia rodičov a aj ich celkovú aktivitu v prospech školy.

Môžeme konštatovať, že sa zachovala kontinuita v dobrej spolupráci a porozumení

vedenia školy s predstaviteľmi všetkých relevantných obecných úradov, osobitne to platí

o obecnom úrade v Hrachove, v Kocihe, Selciach a vo Veľkých Teriakovciach.

Aj v uplynulom roku pokračovala dobrá spolupráca s ÚPaSV v Rim. Sobote, Centrom

Pedagogicko psychologického poradenstva a prevencie v Rim. Sobote, Lučenci ,OR PZ SR v Rim. Sobote, občianskym združením Ozveny v Hrachove.

Záverom treba zdôrazniť, že škola aj napriek zložitej situácii sa snaží napĺňať svoje poslanie a robiť dobré meno obci Hrachovo .

**SPRÁVA**

**O výsledkoch a podmienkach výchovno-vzdelávacej činnosti**

Základnej školy s materskou školou Sama Vozára

Hrachovo

v školskom roku 2019/2020

**predkladá:** Mgr. Rastislav Bálint

riaditeľ školy

Prerokované v Pedagogickej rade dňa 26. 8. 2019

**Vyjadrenie rady školy:**

Rada školy odporúča zriaďovateľovi Obecnému úradu

v Hrachove

**schváliť**

Správu o výsledkoch a podmienkach

výchovno-vzdelávacej činnosti ZŠ v Hrachove za školský

rok 2019/2020

..............................................................

predsedkyňa Rady školy pri ZŠ Hrachovo

**Stanovisko zriaďovateľa:**

Obecný úrad Hrachovo

**s c h v a ľ u j e**

Správu o výsledkoch a podmienkach

výchovno-vzdelávacej činnosti ZŠ

Hrachovo za šk. rok 2019/2020

.............................................................

za zriaďovateľa